Pielikums Nr.5

Cenu aptaujai

“Vēja rādītāja Eižens Finks, Limbažiem – 800+2 izgatavošana un uzstādīšana”

**Vējrādītāja ''Eižens Finks'' uzstādīšanas vēsturiskā pamatojuma aspekti**

Atšķirībā no daudzu citu novadnieku dzīves stāstiem, Finka biogrāfija ir kļuvusi par daļu no Latvijas vēstures kopainas. Tā rezultātā par viņa dzīvi un darbību izveidojušies stabili naratīvi un spriedumi, ko pieņēmuši masu mēdiji un, ar viņu starpniecību, ievērojama daļa iedzīvotāju. Finka publiskais tēls pamatā tika izveidots pirms gandrīz 100 gadiem, ap 1927.-1928., tikpat kā bez viņa paša līdzdalības, un kopš tā laika mainījies maz. Šo nemainību nosaka tas, ka, kopš neatkarības atgūšanas, Finks nav ticis apspriests humanitāro profesionāļu publikācijās. Samērā plašais publikāciju un mēdijos ievietotu spriedumu klāsts līdz šim nācis no aizrautīgiem, bet ne vienmēr pietiekami informētiem, entuziastiem un komerciālas ievirzes frīlensa autoriem. Līdz ar to pastāv iespējamība, ka jebkāda novirzīšanās no pamata naratīva vējrādītāja idejas izstrādes procesā, ja publiskota, var izraisīt dažu ieinteresētu privātpersonu iebildumus.

Neskatoties uz sabiedrības uzmanību, ko Finks baudīja Rīgā starp 1925. un 1940.gadu, par viņa dzīves gaitām ir samērā maz uzticamu vēstures avotu. Trīs šādu avotu grupas ir, pirmkārt, ieraksti Limbažu luterāņu baznīcas vācu draudzes ''ruļļos'' par Finka kristīšanu un aizbraukšanu no Limbažiem, otrkārt, Rīgas preses publikācijas, galvenokārt laikā starp 1927. un 1931.gadu, ko veidojuši Finku iepriekš nesastapuši un par viņa darbību tikpat kā neko nezinājuši korespondenti, un šī piespiedu neitralitāte ir to galvenā vērtība, treškārt, abas padomju režīma ierosinātās krimināllietas mapes, kur vērtīgākais materiāls ir 1941.gada 6.oktobrī notikušās Finka pratināšanas protokols. Lai cik nepatīkami tas nebūtu, ārpus parastam vidusmēra cilvēkam raksturīgu dzīves gaitu laikā veiktu līgumu un darījumu kopumu fiksējušu dokumentu klāstam arhīvos, citi materiāli kā ne vienmēr uzticami aculiecinieku ziņojumi, dažreiz pat 60 gadus pēc notikuma, par Eižena Finka dzīvi pagaidām nav atrasti.

Kas ir zināms droši. 1885.gada 7.jūlijā Limbažu luterāņu baznīcā tika kristīts kāds 25.jūnijā dzimušais vācietis Eugen Fink. 1903.gadā viņš pamet šo draudzi sakarā ar aizbraukšanu no Limbažiem. Tā laika Krievijas impērijas likumdošana paredzēja katra pavalstnieka obligātu piederību kādā no atļautajām reliģiskajām konfesijām. Citiem vārdiem, pat ja pusaudzis Finks būtu to gribējis, viņam bija ierobežotas iespējas blēdīties ar savu pakļautību luterāņu draudzei. Mūs tas var interesēt galvenokārt kā pierādījums, ka Eižens Finks patiešām pavadīja Limbažos sava mūža pirmos 18, kā literatūrā to pa laikam dēvē, formatīvos gadus. Brīdī, kad viņš devās pasaulē, Finks bija kļuvis par limbažnieku pēc savas audzināšanas kopienas ietvaros un, uzdrošināmies to teikt, pasaules uzskata. Divi Limbažos iegūtie viņa personības balsti bija tolerance pret citu tautību, kultūras un uzskatu cilvēkiem līdz ar spēju tos izprast un saprast un darba tikums, kas lika Finkam smagi strādāt, lai kļūtu par (to neviens nav apstrīdējis) ļoti labu fotogrāfa amata meistaru.

Kāpēc nākas izturēties skeptiski pret lielāko daļu informācijas, ko satur novadpētnieku savāktās atmiņas un nostāsti par Finka dzīvi Limbažos šajā 18 gadu periodā. Šai laikā Limbažu pilsēta un novads piedzīvoja ļoti straujas pārmaiņas. Pilsētas iedzīvotāju skaits dubultojās no 2000 līdz 4000 iedzīvotājiem sakarā ar dažādu ražotņu, īpaši filca fabrikas, attīstību. Vienlaikus, pēc 1887.gadā uzsāktās Vidzemes rusifikācijas, Limbažus sāka pamest vietējie vācieši, pie kuru kopienas vismaz formāli piederēja Finks. Lietas būtība - visā šajā jaunpienācēju, celtniecības un jaunievedumu juceklī limbažniekiem nebija redzama iemesla ievērot un paturēt atmiņā kādu varbūt mazliet dīvainu, bet citādi klusu un pieklājīgu vācu jaunekli. Tādējādi ļoti svarīga daļa no Finka personiski klāstītās jaunības gadu dzīves versijas - klejošana kopā ar cirka čigāniem un dalība kādā Pēterburgas čigānu korī (kas realitātē bija labi pelnošas un tāpēc ekskluzīvas struktūras), drīzāk uzskatāma par pārspīlējumu, 1920.gados veidojot okultā skatuves mākslinieka tēlu. Ja Finks pēc 1905.gada būtu ieguvis klejojoša čigāna reputāciju kaut mazākajā mērā, viņš nekad nespētu kļūt par mācekli vairākās prestižākajās sava laika Valmieras un Rīgas fotogrāfu darbnīcās, kur asistentam uzticēja rūpes par dārgu tehniku un inventāru.

Taču nostāsts, ka Finkam nācās pavadīt bērnību kā nemīlētam bārenim bargu audžuvecāku ģimenē, acīmredzami ir patiess un šo ģimeni ir pareizi norādījuši novadpētnieki. Kam nevar ticēt, ir leģenda par Limbažu tirgū pamestu čigānu zēnu, ko iepriekšminētā ģimene adoptējusi, izmantojot jau mirušā īstā Eižena Finka identitāti. 1890.gadā tas nebija neiespējami, taču zemas kārtas un turības ļaudis neriskētu ar afēru, par ko draudēja cietums. Pilnīgi skaidrs ir kas cits, Limbažu vācu kopiena nedeva Finkam etniskās piederības sajūtu un viņš pavadīja 35 savas dzīves radošākos gadus, cenšoties atrast tautu, ticību, sabiedrību, kas pieņemtu viņu kā savējo vismaz ārējās izpausmēs. Šo meklējumu rezultātā, pēc 1915.gada evakuējoties uz Krieviju un nespējot iejusties starp krieviem sliktas valodas izrunas dēļ, viņš pierada izlikties par čigānu, jo tas palīdzēja izdzīvot pilsoņu kara terora apstākļos. Laikabiedru liecības no 1920.gadiem tomēr ļauj secināt, ka Finks, lai arī pilnībā spējīgs komunicēt latviski un darboties latviešu vidū, turpināja saglabāt cerību, ka vācieši pieņems viņu savā vidū. 1941.gada pratināšanas protokoli ļauj noprast, ka šo aizrautību ļauni izmantoja Vācijas izlūkdienests, gūstot no Finka informāciju apmaiņā pret vēstulēm no Vācijas un Austrijas, kuru autori apgalvoja, ka ir attāli Finka radinieki. Šie kontakti bija galvenais Finka aresta iemesls 1941.gada 14.jūnijā.

Eižena Finka pirmie aculiecinieku un preses veiktie personības raksturojumi attiecas uz 1920.gadu vidu, kad viņš ir jau 40 gadus vecs. Iepriekšējās dzīves gaitas starp 1903. un 1922.gadu, kad Finks atgriežas Latvijā no evakuācijas, zināmas no ļoti neskaidriem nostāstiem. Cik noprotams, pēc vairākiem klejojumu un fotogrāfa mācekļa gadiem, sākot ar aptuveni 1909.gadu Finks apmetās Rīgas Pārdaugavā, 1912.gadā apprecējās (divi bērni), 1915.gadā evakuējās uz Harkovu un, iespējams ceļoja pa Krieviju Pilsoņu kara laikā. Acīmredzot, Krievijas juku un bada apstākļos viņš pierada papildināt savus ienākumus ar dažādiem okultiem rituāliem, pēc klientu pieprasījuma. 1920.gados, jau Latvijā, viņš šo nodarbi turpināja, uz ko skaidri norāda tas, ka 1920-jos un 1930-jos gados Finka okultie priekšnesumi principiāli atšķiras. Sākotnēji Finks dara daudzas lietas - tulko sapņus, zīlē no plaukstas, izsauc garus utt. Tuvāk 1930.gadam viņš nodarbojas vairs tikai ar nākotnes pareģošanu. Cik lielā mērā tas bija reāli, ir ārpus šī teksta tematikas un autora kompetences, taču no pieejamajiem avotiem ir skaidrs, ka pats Finks uzņēma okultismu ļoti nopietni un tas noteica viņa dzīves svarīgākos lēmumus.

Aculiecinieki jau 1920.gados raksturo Finku kā korekti ģērbtu un pieklājīga izskata cilvēku, kas tomēr izskatās noguris vai stipri nervozs. Leģenda par Finku, kādu pazīstam šodien, lielā mērā radās sakarā ar viņa nevēlēšanos atdarināt citus okultistus, kas parasti izlikās par aristokrātiem un atbilstoši ģērbās. Finka izskats bija viņa paša izvēles rezultāts un neļāva noteikt, vai viņš uzskata sevi par zemākās vai vidusšķiras pārstāvi. Tā laika vīriešu modes noteikumi paredzēja obligātu ''parādes'' uzvalka nēsāšanu publiskajā telpā, ko Finks nedarīja. Kā rezultāts, ''smalko'' aprindu skatījumā viņš tika pielīdzināts krievu avantūristam Rasputinam un izplatījās nepamatotas apsūdzības par Finka rupjību un sliktajām manierēm. Reālais Finks bija kluss, korekts cilvēks, ļoti precīzs attiecībās ar apkārtējiem un, lai cik neticami tas neliktos, vienaldzīgs pret personiskās mantas apmēriem, kā to liecina šķiršanās izlīgums ar bijušo sievu. Tai pašā laikā viņš, būdams izcils empāts, prata noteikt melus un krāpšanu, pret ko asi reaģēja. Strikti jānorāda - Eižena Finka personiskais morālais likums nepieļāva publiskus uzbrukumus sievietēm, tādēļ leģenda par Emīlijas Benjamiņas nolādēšanu ir tikai nelaimīgas apstākļu sakritības radīta bauma.

Protams, ja Finks neizrādītu to, ko starpkaru Latvijā uzskatīja par viņa unikālajām, īpašajām spējām, viņš nebūtu ieguvis atpazīstamību dzīves laikā un slavu pēc nāves. Te, jau 1920.gados, radās nopietns pārpratums, kas turpinās vēl šodien. Eižens Finks pēc savas darbības būtības piederēja pie 1890-to - 1930-to gadu Eiropas okultistu paaudzes. Pirms simts gadiem Latvijā par to zināja ļoti maz. Finka pareģošanu nesaprata, to pielīdzināja 1870-jos tik populārajai garu izsaukšanai. Vēl ļaunāk, viedokļu vairākums, tikpat senu 19.gadsimta sektantisma tradīciju iespaidā, sāka raksturot Finku kā reliģisku gaišreģi, kas uztur saikni ar viņpasauli. Reālais Finks, kā pats to atzina dažiem paziņām atklātības brīžos, nebija reliģiozs, neredzēja atšķirību starp piederību konfesijām, lai gan tai pašā laikā ticības lietas nekritizēja. Atkārtoju, pareģošana, kas faktiski bija noteiktas informācijas reāla vai iluzora iegūšana no savu nākotni uzzināt griboša klienta, Finkam ar laiku kļuva par līdzekli praktiskas informācijas uzkrāšanai un 1941.gadā gandrīz noveda pie bojāejas, jo Finks pašpārliecināti atteicās pieņemt, ka ''vīzijas'' var būt nepilnīgas vai kļūdainas.

Secinājumi.

1) Finka dzimšanas un dzīves fakts Limbažos no 1885. līdz 1903.gadam dod visas tiesības uzskatīt viņu par novadnieku.

2) Nav zināms kaut viens gadījums, kad Finks būtu kritiski izteicies par savu izcelsmes pilsētu vai apvidu un 1921.gadā oficiāli atzina savu piederību Limbažiem.

3) Savas dzīves laikā Eižens Finks nav veicis vai ticis iesaistīts nosodāmās darbībās. Viņa trūkumi un pārkāpumi, ja tādi bijuši, neiziet ārpus jebkura vidusmēra cilvēka pieļautu kļūdu apmēram.

4) Pieejamie avoti norāda, ka Eižens Finks bijis godājamas uzvedības un morālās stājas cilvēks, personificējot divas no Limbažu kopienas vērtībām - toleranci pret tautībām un uzskatiem un stingru darba tikumu.

5) Finks kļuva pazīstams, piederot pie okulto ideju strāvojuma, kas 1890.-1930.gados iespaidoja Eiropas garīgo dzīvi. Citviet Eiropā šīs kustības līderi jau popularizēti tiktāl, ka ieguvuši pasaules slavu. Finks ir cienīgs būt tiem līdzās.

6) Finka sarežģītais dzīves stāsts, klejojumi un identitātes meklējumi ļauj demonstrēt piemiņu par viņu vējrādītāja formā bez respekta zuduma.

Nobeiguma piebilde: Visiem, kas uzskata Finka pareģošanas spējas par realitāti un vēlētos izprast, kādā veidā tas var notikt, ir ieteicams poļu okultista Volfa Mesinga memuāru noslēgums, kur viņš paskaidro, kā tiek veikta ''gaišreģība''.

Juris Pavlovičs

Limbažu muzeja vēsturnieks

Papildus literatūra par Eiženu Finku:

Juris Visockis, Pāvels Raudonis “Finks un Sargeņģelis” , “ Zibsnis”, “ Ģaišreģis”

Pēteris Korsaks “Eižens Finks” fotogrāfs, leģenda u.tt.